ประกาศกระทรวงมหาดไทยเรื่องขยายระยะเวลาการยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะสำหรับคนต่างด้าวสัญชาติกัมพูชาและเมียนมา ซึ่งได้รับอนุญาตให้เข้ามาทำงานในราชอาณาจักรตามมาตรา๖๔ แห่งพระราชกำหนดการบริหารจัดการการทำงานของคนต่างด้าว พ.ศ. ๒๕๖๐และที่แก้ไขเพิ่มเติมกรณีมาตรการป้องกันการแพร่ระบาดของโรคติดเชื้อไวรัสโคโรนา2019ตามมติคณะรัฐมนตรีเมื่อวันที่๒ มิถุนายน พ.ศ. ๒๕๖๓[๑] โดยที่ได้เกิดการแพร่ระบาดของโรคติดเชื้อไวรัสโคโรนา 2019 หรือโรคโควิด 19 (Coronavirus Disease 2019 : COVID-19) ขึ้นในราชอาณาจักร ทำให้มีมาตรการป้องกันการแพร่ระบาดของโรคดังกล่าวไม่ให้ขยายเป็นวงกว้างโดยได้มีการประกาศสถานการณ์ฉุกเฉินในทุกเขตท้องที่ทั่วราชอาณาจักร ตั้งแต่วันที่ ๒๖ มีนาคม พ.ศ. ๒๕๖๓ และออกข้อกำหนดตามพระราชกำหนดการบริหารราชการในสถานการณ์ฉุกเฉินพ.ศ. ๒๕๔๘ และประเทศไทยหรือประเทศต้นทางของคนต่างด้าวซึ่งมีสัญชาติกัมพูชาและเมียนมา ได้มีมาตรการระงับการเข้าออกราชอาณาจักรเป็นเหตุให้คนต่างด้าวสัญชาติกัมพูชา และเมียนมา ซึ่งได้รับอนุญาตให้เข้ามาทำงานในราชอาณาจักรในลักษณะไป- กลับ หรือตามฤดูกาลบริเวณแนวชายแดน ตามมาตรา๖๔ แห่งพระราชกำหนดการบริหารจัดการการทำงานของคนต่างด้าว พ.ศ. ๒๕๖๐ และที่แก้ไขเพิ่มเติม ที่ครบวาระการจ้างงานหรือการอนุญาตให้พำนักในเขตพื้นที่ชายแดนที่ได้รับอนุญาตสิ้นสุดแต่ไม่สามารถเดินทางกลับประเทศต้นทางได้อาศัยอำนาจตามความในมาตรา๕ วรรคหนึ่ง แห่งพระราชบัญญัติคนเข้าเมือง พ.ศ.๒๕๒๒ ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ ๘๗/๒๕๕๗ เรื่องการแก้ไขเพิ่มเติมผู้รักษาการตามกฎหมายที่เกี่ยวข้องกับอำนาจหน้าที่ของเจ้าพนักงานตำรวจลงวันที่ ๑๐ กรกฎาคม พุทธศักราช ๒๕๕๗ และมาตรา ๑๗ แห่งพระราชบัญญัติคนเข้าเมืองพ.ศ. ๒๕๒๒ นายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรีเมื่อวันที่ ๒ มิถุนายน พ.ศ. ๒๕๖๓ ออกประกาศไว้ดังต่อไปนี้ข้อ ๑ คนต่างด้าวซึ่งได้รับการยกเว้นให้อยู่ในราชอาณาจักรเป็นการชั่วคราวเพื่อการทำงานตามประกาศนี้หมายถึง คนต่างด้าวสัญชาติกัมพูชา และเมียนมา ซึ่งถือบัตรผ่านแดนตามมาตรา ๑๓ (๒) แห่งพระราชบัญญัติคนเข้าเมืองพ.ศ. ๒๕๒๒ ที่ได้รับอนุญาตให้เข้ามาทำงานในราชอาณาจักรตามมาตรา๖๔ แห่งพระราชกำหนดการบริหารจัดการการทำงานของคนต่างด้าว พ.ศ. ๒๕๖๐ และที่แก้ไขเพิ่มเติมและการอนุญาตให้พำนักในเขตพื้นที่ชายแดนที่ได้รับอนุญาตสิ้นสุด และไม่สามารถเดินทางออกนอกราชอาณาจักรได้ก่อนหรือในวันที่๓๑ กรกฎาคม พ.ศ. ๒๕๖๓ เนื่องจากการปิดช่องทางการเข้าออกราชอาณาจักรหรือประเทศต้นทางของคนต่างด้าวซึ่งมีสัญชาติกัมพูชาและเมียนมาข้อ ๒ ให้คนต่างด้าวตามข้อ ๑ อยู่ในราชอาณาจักรเป็นการชั่วคราวเพื่อการทำงานได้จนถึงวันที่๓๑ กรกฎาคม พ.ศ. ๒๕๖๓ โดยมิให้นำมาตรา ๑๒ (๑๐) และมาตรา ๕๔ แห่งพระราชบัญญัติคนเข้าเมืองพ.ศ. ๒๕๒๒ มาใช้บังคับข้อ ๓ การยกเว้นให้คนต่างด้าวอยู่ในราชอาณาจักรเป็นการชั่วคราวเพื่อการทำงานถึงวันที่๓๑ กรกฎาคม พ.ศ. ๒๕๖๓ เป็นอันสิ้นผลในกรณีอย่างใดอย่างหนึ่งดังต่อไปนี้ ก่อนครบระยะเวลาตามประกาศนี้(๑) เป็นโรคต้องห้ามตามที่กระทรวงสาธารณสุขประกาศกำหนดหรือเป็นผู้ที่สุขภาพไม่สมบูรณ์แข็งแรงที่เป็นอุปสรรคต่อการทำงานโดยอยู่ในดุลยพินิจของแพทย์(๒) ต้องโทษตามคำพิพากษาถึงที่สุดให้จำคุกเว้นแต่ความผิดซึ่งได้กระทำโดยประมาทหรือความผิดลหุโทษ(๓)มาตรการปิดช่องทางการเข้าออกราชอาณาจักรและประเทศต้นทางของคนต่างด้าวซึ่งมีสัญชาติกัมพูชาและเมียนมา สิ้นสุดข้อ ๔ เมื่อสิ้นสุดการอนุญาตหรือการอนุญาตเป็นอันสิ้นผลตามข้อ๓ ให้คนต่างด้าวดังกล่าวอยู่ในราชอาณาจักรได้อีกเจ็ดวันเพื่อเตรียมการเดินทางออกนอกราชอาณาจักรทั้งนี้ตั้งแต่วันที่ ๑ มิถุนายน พ.ศ. ๒๕๖๓ เป็นต้นไปประกาศณ วันที่ ๕ มิถุนายน พ.ศ. ๒๕๖๓พลเอกประยุทธ์ จันทร์โอชานายกรัฐมนตรีพลเอกอนุพงษ์ เผ่าจินดารัฐมนตรีว่าการกระทรวงมหาดไทยธนบดี/ชญานิศ/จัดทำ๑๐มิถุนายน ๒๕๖๓สุภาทิพย์/ตรวจ๑๐มิถุนายน ๒๕๖๓[๑]ราชกิจจานุเบกษา เล่ม ๑๓๗/ตอนพิเศษ ๑๓๕ ง/หน้า ๔/๙ มิถุนายน๒๕๖๓